b'\n_START_ARTICLE_\nTuringov test\n_START_PARAGRAPH_\nTuringov test\xc2\xa0je preizkus zmo\xc5\xbenosti stroja izkazovati inteligentno obna\xc5\xa1anje, ki je ekvivalentno oz. nerazlo\xc4\x8dljivo od \xc4\x8dlove\xc5\xa1kega. V originalnem ilustrativnem primeru se \xc4\x8dlove\xc5\xa1ki sodnik vklju\xc4\x8di v pogovor v naravnem jeziku med \xc4\x8dlovekom in strojem, ki je zasnovan tako, da se pretvarja za \xc4\x8dloveka oz. je njegovo delovanje navzven nerazlo\xc4\x8dljivo. Pogovor je omejen zgolj na besedilni komunikacijski kanal, npr. prek\xc2\xa0ra\xc4\x8dunalni\xc5\xa1ke tipkovnice ter\xc2\xa0zaslona, zato da kakovost ra\xc4\x8dunalni\xc5\xa1ke sinteze govora ne vpliva na rezultat. Vsi sodelujo\xc4\x8di so fizi\xc4\x8dno lo\xc4\x8deni drug od drugega. \xc4\x8ce se sodnik ne more z gotovostjo odlo\xc4\x8diti med \xc4\x8dlovekom in ra\xc4\x8dunalnikom, potem je stroj prestal test. Test torej ne preizku\xc5\xa1a zmo\xc5\xbenosti dajanja pravilnih odgovorov, temve\xc4\x8d v kak\xc5\xa1ni meri le-ti spominjajo na odgovore, ki bi jih dal \xc4\x8dlovek._NEWLINE_Test je poimenovan po njegovem predlagatelju Alanu Turingu._NEWLINE_Z napredkom programske in strojne opreme so se leta 2014 pojavili prvi primeri, kjer naj bi ra\xc4\x8dunalnik prepri\xc4\x8dal osebe, da se za odgovori skriva oseba in ne ra\xc4\x8dunalnik._NEWLINE_Primer (obratnega) Turingovega testa, ki ga sre\xc4\x8dujemo ob vsakdanji uporabi ra\xc4\x8dunalnika, je CAPTCHA (kratica iz angle\xc5\xa1\xc4\x8dine, ki pomeni\xc2\xa0\xc2\xbbCompletely (popolnoma) Automated (samodejen, avtomatiziran) Public (javen) Turingov test, s pomo\xc4\x8djo katerega lo\xc4\x8dimo Computers (ra\xc4\x8dunalnike) in Humans (ljudi) Apart (med seboj)\xc2\xab). S pomo\xc4\x8djo enostavnega testa, ki je strojno te\xc5\xbeko re\xc5\xa1ljiv, dolo\xc4\x8dimo, ali je nek uporabnik stroj ali \xc4\x8dlovek in s tem prepre\xc4\x8dimo npr. izpolnjevanje spletnih obrazcev s strani zlonamerne programske kode.'